b'\n_START_ARTICLE_\nLa Higuera\n_START_PARAGRAPH_\nLa Higuera (suom. \xe2\x80\x99viikunapuu\xe2\x80\x99) on kyl\xc3\xa4 Boliviassa Santa Cruzin departementissa Vallegranden provinssissa, noin 150 kilometrin p\xc3\xa4\xc3\xa4ss\xc3\xa4 Santa Cruz de la Sierrasta. La Higuera sijaitsee It\xc3\xa4-Andeilla 1\xc2\xa0950 metrin korkeudella merenpinnasta. Kyl\xc3\xa4n asukasluku oli vuoden 2001 v\xc3\xa4est\xc3\xb6nlaskennan mukaan 119 henke\xc3\xa4. La Higuera kuuluu Pucar\xc3\xa1n hallintopiiriin._NEWLINE_8. lokakuuta 1967 argentiinalainen sissijohtaja Che Guevara vangittiin l\xc3\xa4heisess\xc3\xa4 Quebrada del Churon rotkossa. Vangittu sissijohtaja vietiin La Higueran kyl\xc3\xa4n koulurakennukseen, jossa h\xc3\xa4net teloitettiin seuraavana p\xc3\xa4iv\xc3\xa4n\xc3\xa4 9. lokakuuta. La Higuerasta Guevaran ruumis siirrettiin helikopterilla noin 60 kilometrin p\xc3\xa4\xc3\xa4ss\xc3\xa4 sijaitsevaan Vallegrandeen, jossa h\xc3\xa4net asetettiin n\xc3\xa4ytteille Hospital Se\xc3\xb1or de Maltan sairaalan pesutupaan, ja haudattiin salaiseen paikkaan valmisteilla olleen kiitotien alle._NEWLINE_Nyky\xc3\xa4\xc3\xa4n La Higuera ja sen koulurakennus ovat suosittu turistin\xc3\xa4ht\xc3\xa4vyys ja osa Ruta del Chet\xc3\xa4 (Chen vaellusreitti\xc3\xa4), joka avattiin 2004.'